मृतका की उम्र करीब 20 वर्ष
सिकंदराबाद। बदमाशों ने युवती का कत्ल कर शव को चंद्रावली गांव के जंगल में फेंक दिया। मृतका के शरीर पर चोट के निशान मिले हैं। फिलहाल शव की शिनाख्त नहीं हो सकी है। पुलिस ने शव को पोस्टमार्टम के लिए भेज दिया है।
रविवार तड़के चंदेरू के जंगल में युवती का शव पड़ा देखा गया। ग्रामीणों ने आसपास के लोगों को बुलाकर पहचान का प्रयास किया। मौके पर पहुंची पुलिस ने भी छानबीन की। लेकिन शव की शिनाख्त नहीं हो सकी। बाद में पुलिस ने शव को पोस्टमार्टम के लिए भेज दिया।
ग्रामीणों के मुताबिक मृतक युवती की उम्र करीब 20 वर्ष थी। शरीर पर चोट के निशान थे। युवती के पहनावे से सभ्रांत परिवार की लग रही थी। कोतवाल केएन मिश्रा का कहना है कि पोस्टमार्टम रिपोर्ट आने के बाद ही स्थिति साफ हो पाएगी।
दो शव मिलने से सनसनी
बुलंदशहर। दो स्थानों पर शव मिलने से सनसनी फैल गई। कोतवाली देहात क्षेत्र के गांव अड़ौली के पास शनिवार रात एक शव मिला। वहीं रविवार दोपहर कोतवाली नगर के चांदपुर स्थित बंबे के पास एक व्यक्ति का शव मिलने से हड़कंप मच गया। दोनों शवों की शिनाख्त नहीं हो सकी है।
गांव अड़ौली के पास शनिवार रात करीब 9 बजे शव पड़ा मिला। पुलिस के मुताबिक मृतक की उम्र करीब 48 साल है। वहीं रविवार दोपहर करीब 1 बजे चांदपुर स्थित बंबे के पास से गुजर रहे कुछ लोगों ने एक व्यक्ति का शव देख पुलिस को सूचना दी। मृतक काले चेक की शर्ट और काली पैंट पहना हुआ था। उम्र करीब 45 साल बताई जा रही है। पुलिस के मुताबिक मृत नशे की हालत में सुबह देखा गया था।
नदी के किनारे युवक का शव मिला
गुलावठी। रविवार सुबह ग्रामीणों ने काली नदी के किनारे एक युवक का शव पड़ा देखा। सूचना पर थानाध्यक्ष घटनास्थल पर पहुंचे और शव की शिनाख्त कराने का प्रयास किया, मगर उसकी पहचान नहीं हो पाई। शव 15-20 दिन पुराना बताया जा रहा है।